Justas Vincas Paleckis

**Justas Vincas Paleckis** (g. 1942 m. sausio 1 d. Kuibyševe, Rusijos TFSR, Sovietų Sąjunga) – sovietinis ir Lietuvos diplomatas, partinis bei politinis veikėjas, signataras.

## Biografija
1942–1945 m. gyveno Rusijoje. 1959 m. baigė Vilniaus Salomėjos Nėries vidurinę mokyklą. 1959–1964 m. studijavo Vilniaus universitete, įgijo žurnalisto specialybę. 1960 m. ir 1963–1966 m. dienraščio „Komjaunimo tiesa“ korespondentas, darbininkų jaunimo skyriaus vedėjas. 1963–1967 m. Lietuvos vandensvydžio rinktinės narys, daugkartinis Lietuvos vandensvydžio čempionas. 1966–1969 m. studijavo SSRS užsienio reikalų ministerijos aukštojoje diplomatinėje mokykloje Maskvoje.

1969–1983 m. SSRS ambasados Šveicarijoje III sekretorius, II, I sekretorius, patarėjas (ambasadoje VDR). 1982–1983 m. SSRS URM Spaudos skyriaus vedėjo pavaduotojas. 1983–1989 m. LKP CK Užsienio ryšių skyriaus vedėjo pavaduotojas, Kultūros skyriaus vedėjas, Ideologinio skyriaus vedėjas. 1989–1990 m. savarankiškos LKP sekretorius.

1990–1992 m. Aukščiausiosios Tarybos-Atkuriamojo Seimo deputatas, signataras, Užsienio reikalų komisijos pirmininko pavaduotojas. 1990–1993 m. VU Žurnalistikos instituto dėstytojas. 1993–1995 m. LR nepaprastasis ir įgaliotasis ambasadorius. 1993–1995 m. VU TSPMI dėstytojas. 1993–1996 m. prezidento Algirdo Brazausko patarėjas užsienio politikai. 1995 m. rugpjūčio-spalio mėn. LR Seimo narys. 1996–2001 m. LR nepaprastasis ir įgaliotasis ambasadorius Jungtinėje Didžiosios Britanijos ir Šiaurės Airijos Karalystėje (1997–1999 m. kartu ir LR ambasadorius Portugalijoje, 1997–2001 m. ambasadorius Airijoje). 2002–2004 m. LR užsienio reikalų viceministras. 2004–2014 m. Europos Parlamento narys, PES frakcijos narys. 

1990–1991 m. LDDP pirmininko pavaduotojas, nuo 1991 m. LSDP narys, LSDP tarybos narys. 2009–2011 m. LSDP pirmininko pavaduotojas.

Įvairių šalių spaudoje yra paskelbęs straipsnių tarptautiniais klausimais, skaitė pranešimus (Europos integracijos, saugumo, regioninio bendradarbiavimo ir kitais klausimais) daugelyje tarptautinių konferencijų. Nuo 1996 m. Lietuvos žurnalistų sąjungos narys.

## Bibliografija
* Šveicarų piramidės: apybraižos. – Vilnius: Vaga, 1974. – 234 p.
* Šveicarų piramidžių papėdėje: apybraižos. – 2-asis leidimas. – Vilnius: Vaga, 1985. – 269 p.: iliustr.
* Lietuva pasaulio galingųjų akiratyje, 1988–1991: nepriklausomybės atkūrimo užkulisiai žymiausių politikų memuaruose. – Vilnius: Algimantas, 2005. – 366 p. – ISBN 9986-509-73-4
* Sigita – Justo duktė, Laimono žmona: prisiminimai apie istorikę S. Noreikienę, laiškai / Justas Vincas Paleckis, Geruta Paleckytė. – Vilnius: Baltrus, 2006. – 429 p.: iliustr. – ISBN 9955-9813-2-6
* Gyvenimas trikampyje: Vilnius, Briuselis, Strasbūras: europarlamentaro J. Paleckio užrašai. – Vilnius: Danielius, 2007. – 334 p.: iliustr. – ISBN 978-9955-476-47-4
* Dviejų kartų laiškai Europos Parlamentui: konkurso „Europos Sąjunga, Lietuva ir aš – po dvidešimties metų“ laureatų kūryba ir publicistika. – Vilnius: Danielius, 2008. – 159 p.: iliustr. – ISBN 978-9955-476-62-7
* Į Europos centrą daugiau teisingos, socialinės Europos: penkeri metai Europos Parlamente. – Vilnius: Trys žvaigždutės, 2009. – 63 p.: iliustr.
* Žaliasis kodeksas: padėkime žemei – padėkime sau! / iliustr. Jonas Varnas. – Vilnius: Trys žvaigždutės, 2009. – 32 p.: iliustr.
* (Ne)emigruosiu! Kodėl aš taip pasirinkau? : diskusijai kviečia Europos Parlamento narys Justas Vincas Paleckis. – Vilnius: Petro ofsetas, 2013. – 215 p.: iliustr. – ISBN 978-609-420-273-5

## Įvertinimas
* 1996 m. Švedijos „Šiaurės žvaigždės“ ordino Karininko kryžius
* 2000 m. Lietuvos nepriklausomybės medalis 
* 2003 m. ordino „Už nuopelnus Lietuvai“ Komandoro kryžius 

## Šaltiniai

## Literatūra
* Kryžiažodžių keliais kviečia europarlamentaras Justas Paleckis / Romas Senkus. – Vilnius: Danielius, 2007. – 12 p.: iliustr. – ISBN 978-9955-476-48-1

## Nuorodos
* Asmeninė svetainė

|-